
NÁVRHY
Výbor pre občianske slobody, spravodlivosť a vnútorné veci vyzýva Výbor pre ústavné veci, aby ako gestorský výbor zaradil do návrhu uznesenia, ktorý prijme, tieto návrhy:
1.	konštatuje, že približne 50 miliónov ľudí patrí k národnostnej alebo jazykovej menšine v EÚ; upozorňuje na to, že Komisia nepodnikla žiadne legislatívne kroky v reakcii na európsku iniciatívu občanov „Minority SafePack – milión podpisov za rozmanitosť v Európe“ napriek tomu, že ju podporila veľká väčšina poslancov EP; 
2.	konštatuje, že právo na slobodu pohybu a jeho uplatňovanie je ústredným prvkom občianstva EÚ; poznamenáva, že vytvorenie schengenského priestoru je jedným z najväčších úspechov procesu európskej integrácie a výrazne posilňuje slobodu pohybu v rámci EÚ; uvádza, že Rada vo svojich záveroch z 9. júna 2011 potvrdila úspešné ukončenie procesu hodnotenia a technickú pripravenosť Bulharska a Rumunska na pristúpenie k schengenskému priestoru;
3.	pripomína, že občianstvo EÚ je podľa zmlúv EÚ úzko spojené s občianstvom členského štátu a závisí od neho, pričom udeľovanie štátneho občianstva je vo výlučnej právomoci každého členského štátu; poukazuje na to, že neexistuje iný spôsob získania občianstva EÚ ako získaním občianstva členského štátu;
4.	zastáva názor, že občianstvo EÚ zahŕňa spoločnú európsku demokratickú identitu a osobitné práva, povinnosti a slobody, ktoré sú s ňou spojené, a že uplatňovanie týchto práv posilňuje prepojenie občanov s EÚ; 
5.	pripomína, že v článku 20 Zmluvy o fungovaní Európskej únie (ZFEÚ) sa vymedzuje občianstvo Únie ako občianstvo založené na občianstve členského štátu; zdôrazňuje, že je dôležité pokračovať v uplatňovaní tohto systému, a to aj po možných budúcich revíziách zmluvy;
6.	vyzýva EÚ, aby podporila prijatie európskej charty digitálnych práv vrátane práv týkajúcich sa digitálneho občianstva, pričom bude vychádzať z Európskeho vyhlásenia o digitálnych právach a zásadách v digitálnom desaťročí; 
7.	vyzýva Komisiu, aby prijala nové oznámenie, v ktorom objasní určité kľúčové pojmy obsiahnuté v smernici 2004/38/ES[footnoteRef:1] o práve občanov Únie a ich rodinných príslušníkov voľne sa pohybovať a zdržiavať sa v rámci EÚ, s cieľom poskytnúť členským štátom aktuálne usmernenia, ktoré by mohli prispieť k lepšiemu vykonávaniu smernice na vnútroštátnej úrovni, z čoho budú mať prospech občania EÚ aj ich rodinní príslušníci;  [1:  Smernica Európskeho parlamentu a Rady 2004/38/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov, ktorá mení a dopĺňa nariadenie (EHS) 1612/68 a ruší smernice 64/221/EHS, 68/360/EHS, 72/194/EHS, 73/148/EHS, 75/34/EHS, 75/35/EHS, 90/364/EHS, 90/365/EHS a 93/96/EHS (Ú. v. EÚ L 158, 30.4.2004, s. 77).] 

8.	vyzýva Komisiu, aby bezodkladne predložila návrh na aktualizáciu a zlepšenie smernice o konzulárnej ochrane[footnoteRef:2], a to aj tým, že sa delegáciám EÚ udelí aktívnejšia úloha pri poskytovaní pomoci nedostatočne zastúpeným občanom EÚ, ktorí majú pobyt alebo cestujú mimo EÚ;  [2:  Smernica Rady (EÚ) 2015/637 z 20. apríla 2015 o opatreniach koordinácie a spolupráce na uľahčenie konzulárnej ochrany nezastúpených občanov Únie v tretích krajinách a o zrušení rozhodnutia 95/553/ES (Ú. v. EÚ L 106, 24.4.2015, s. 1).] 

9.	vyzýva Radu a Európsku radu na prijatie potrebných opatrení s cieľom zabezpečiť, aby sa krajiny, ktoré spĺňajú technické kritériá na to, aby sa stali členmi schengenského priestoru, mohli pripojiť, čím sa všetkým občanom EÚ umožní využívať slobodu pohybu a posilní ich pocit európskej identity; 
10.	vyzýva Komisiu, aby sa aktívne usilovala o recipročné dohody o vízach s tretími krajinami a príslušnými členskými štátmi s cieľom zabezpečiť rovnaké zaobchádzanie a dodržiavať zásadu vízovej reciprocity, a tak podporovať mobilitu a práva všetkých občanov EÚ;
11.	vyzýva členské štáty, aby migrujúcich občanov EÚ pri registrácii v členskom štáte bydliska informovali o ich volebných právach a volebných postupoch týkajúcich sa európskych a komunálnych volieb a aby im ponúkli možnosť okamžite sa zaregistrovať ako volič;
12.	naliehavo vyzýva Radu, aby urýchlene prijala revízie smernice Rady o volebných právach migrujúcich občanov Únie vo voľbách do Európskeho parlamentu[footnoteRef:3] a smernice Rady o volebných právach migrujúcich občanov Únie v komunálnych voľbách[footnoteRef:4] v súlade s pozíciou, ktorú schválil Parlament; [3:  Návrh Komisie na smernicu Rady, ktorou sa stanovujú podrobnosti uplatňovania práva voliť a byť volený vo voľbách do Európskeho parlamentu pre občanov Únie s bydliskom v členskom štáte, ktorého nie sú štátnymi príslušníkmi (COM(2021)0732).]  [4:  Návrh smernice Rady, ktorou sa stanovujú podrobnosti uplatňovania práva voliť a byť volený v komunálnych voľbách pre občanov Únie s bydliskom v členskom štáte, ktorého nie sú štátnymi príslušníkmi (COM(2021)0733).] 

13.	zdôrazňuje, že inštitúcie EÚ by mali podporovať väčšiu informovanosť, znalosti a chápanie práv a slobôd vyplývajúcich z občianstva EÚ a že stále existujú významné nedostatky v praktickom uplatňovaní občianstva EÚ; domnieva sa, že v záujme lepšieho využitia potenciálu občianstva EÚ by EÚ mala prijať kroky na zaručenie ochrany základných hodnôt EÚ; pripomína, že ochrana menšín, a to aj národnostných a jazykových, je základnou hodnotou a zároveň jednou z hlavných úloh Európskej únie;
14.	vyzýva členské štáty, aby maximalizovali účasť všetkých svojich občanov vrátane sociálne zraniteľných skupín posilnením ich volebných práv prostredníctvom kampaní na zvyšovanie informovanosti, podnecovaním ich účasti na verejných diskusiách a zavedením vhodných opatrení prispôsobených ich vnútroštátnym volebným postupom s cieľom uľahčiť hlasovanie osobám, ktoré sú členmi marginalizovaných, menšinových alebo zraniteľných skupín a čelia ťažkostiam pri hlasovaní, napríklad tým, že poskytnú možnosť vybrať si volebné miestnosti a využívať podporné technológie, formáty a techniky; okrem toho vyzýva členské štáty, aby osobám so zdravotným postihnutím na ich žiadosť umožnili pomoc pri hlasovaní, a to od osoby podľa vlastného výberu, a aby sa snažili zabezpečiť možnosť hlasovania poštou a prípadne ďalej uľahčili osobné hlasovanie, hlasovanie prostredníctvom splnomocnenca a elektronické a online hlasovanie; 
15.	vyzýva členské štáty, aby prijali opatrenia na zabezpečenie toho, že ich volebné procesy nebudú ovplyvnené extrémizmom, šírením dezinformácií a zahraničným zasahovaním; 
16.	pripomína, že právo zúčastňovať sa na demokratickom živote a povinnosť zabezpečiť, aby sa rozhodnutia prijímali čo najotvorenejšie a čo najbližšie k občanom, je chránené článkom 10 Zmluvy o Európskej únii; žiada inštitúcie EÚ a členské štáty, aby poskytli dostatočný čas na verejné konzultácie a transparentnosť a aktívne zverejňovali verejné dokumenty; 
17.	naliehavo vyzýva Radu a Komisiu, aby obnovili rokovania o revízii nariadenia (ES) č. 1049/2001[footnoteRef:5] s cieľom zabezpečiť, aby občania EÚ mohli v plnej miere uplatňovať svoje právo na prístup k dokumentom a kontrolovať inštitúcie, orgány, úrady a agentúry EÚ; [5:  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).] 

[bookmark: restart]18.	vyzýva členské štáty, aby postupne úplne zrušili systémy udeľovania občianstva investorom a akékoľvek ďalšie podobné vnútroštátne systémy alebo programy, ktoré vedú k nadobudnutiu ich občianstva a zahŕňajú priamy či nepriamy predaj občianstva EÚ, pretože sú z etického, právneho a ekonomického hľadiska problematické, sú vo svojej podstate nezlučiteľné so zásadou lojálnej spolupráce, ohrozujú samotnú koncepciu občianstva EÚ a porušujú zásady a hodnoty EÚ; pripomína, že tieto systémy predstavujú niekoľko vážnych bezpečnostných rizík pre občanov Únie, napríklad riziká, ktoré vyplývajú z prania špinavých peňazí a korupcie; domnieva sa, že absencia spoločných noriem upravujúcich systémy udeľovania pobytu na základe finančných investícií môže takisto predstavovať bezpečnostné riziká a prispievať k oslabovaniu integrity Únie;
19.	odsudzuje skutočnosť, že v celej EÚ pretrváva diskriminácia z rôznych dôvodov; pripomína, že v článku 21 Charty základných práv EÚ sa zakazuje diskriminácia najmä z dôvodu pohlavia, rasy, farby pleti, etnického alebo sociálneho pôvodu, genetických vlastností, jazyka, náboženstva alebo viery, politického alebo iného zmýšľania, príslušnosti k národnostnej menšine, majetku, narodenia, zdravotného postihnutia, veku alebo sexuálnej orientácie. opakuje, že je potrebné bojovať proti diskriminácii osôb patriacich k zraniteľným skupinám a menšinám, a pripomína svoju výzvu na komplexný systém ochrany EÚ zahŕňajúci existujúce nástroje medzinárodného práva a dodržiavanie osvedčených najlepších postupov v EÚ;
20.	požaduje vypracovanie štatútu občianstva EÚ na základe článku 25 ZFEÚ, v ktorom sa zhrnú a aktualizujú existujúce občianske práva a stanovia nové; pripomína, že vypracovanie štatútu občianstva EÚ a aktualizácia týchto nových práv by sa mali vykonať v súlade so zmluvami;
21.	žiada, aby sa do štatútu občianstva EÚ zahrnula horizontálna doložka o nediskriminácii ako dodatočná záruka rovnosti pri výkone práv vyplývajúcich z občianstva s cieľom zabezpečiť jednotnú úroveň ochrany v rámci Únie na základe článku 19 ZFEÚ pre osoby patriace k zraniteľným a marginalizovaným skupinám; 
22.	vyzýva Komisiu, aby tieto návrhy zohľadnila v nadchádzajúcej správe o občianstve EÚ za rok 2023 a aby prijala kroky potrebné na ich vykonanie v súlade s postupom stanoveným v článku 25 ZFEÚ.

KTORÉ SPRAVODAJKYNI POSKYTLI INFORMÁCIE
<FootprintIntro>Počas prípravy stanoviska až do jeho prijatia vo výbore poskytli spravodajkyni informácie tieto subjekty alebo osoby:</FootprintIntro>
	Subjekt a/alebo osoba

	Spravodajkyňa vyhlasuje, že jej neposkytol informácie žiadny subjekt ani osoba.



Vypracovanie uvedeného zoznamu je vo výlučnej zodpovednosti spravodajkyne.

